Natan iċanfar lil David Għalhekk il-Mulej bagħat lil Natan il-profeta għand David. U mar għandu u qallu: "Kien hemm żewġt irġiel mill-istess belt, wieħed sinjur u l-ieħor fqir. Is-sinjur kellu kotra kbira ta' nagħaġ u baqar. Il-fqir ma kellu xejn ħlief ħarufa żgħira, li kien xtara. Hu rabbieha, u kibret flimkien miegħu u ma' wliedu, kienet tiekol mill-ftiet tiegħu, tixrob mill-kus tiegħu, u torqod fi ħdanu; għalih kienet qisha bintu. "Darba waħda ġie vjaġġatur għand is-sinjur; dan ma kellux qalb jieħu min-nagħaġ u l-baqar tiegħu biex ilesti l-ikel lill-vjaġġatur li kien wasal għandu. Ħa l-ħarufa ta' dak l-imsejken raġel, u ħejja l-ikel għal dak li kien ġie għandu." David xegħel bl-għadab għal dan il-bniedem, u qal lil Natan: "Daqs kemm hu ħaj il-Mulej, il-bniedem li għamel dan ħaqqu l-mewt. Il-ħarufa jħallas għaliha erba' darbiet, għax għamel dan u ma kellux ħniena." Imbagħad Natan qal lil David: "Inti hu dak il-bniedem! Dan jgħid il-Mulej, Alla ta' Iżrael: Jiena dliktek sultan fuq Iżrael, jiena ħlistek minn idejn Sawl; u tajtek id-dar ta' sidek u n-nisa ta' sidek fi ħdanek; tajtek id-dar ta' Iżrael u ta' Ġuda; u jekk dan kien għadu ftit, kont inżidlek daqshekk ieħor. Għaliex mela stmerrejt il-kelma tal-Mulej u għamilt il-ħażin f'għajnejh? Drabt lil Urija l-Ħitti bix-xabla, ħadtlu 'l martu b'martek, u lilu qtiltu bix-xabla tal-Għammonin. U issa ma titwarrab qatt ix-xabla mill-familja tiegħek talli int stmerrejtni, u ħadt lil mart Urija l-Ħitti biex tkun martek. "Dan jgħid il-Mulej: Arani se naqlagħlek l-inkwiet mill-familja tiegħek stess; neħodlok in-nisa tiegħek minn taħt għajnejk, u nagħtihom lil ħaddieħor, u jimtedd magħhom għad-dawl ta' din ix-xemx. Int għamilt kollox bil-moħbi, imma jien nagħmlu għad-dawl tax-xemx, quddiem Iżrael kollu." U David qal lil Natan: "Jiena dnibt kontra l-Mulej!" U Natan wieġbu: "Il-Mulej ukoll ħafirlek dnubek; int ma tmutx; imma billi int b'għemilek stmerrejt il-Mulej, l-iben li jitwelidlek żgur li jmut." U Natan mar lura lejn daru. Il-mewt ta' bin David u t-twelid ta' Salamun U l-Mulej darab it-tifel li wildet lil David mart Urija, u marad. U David talab lil Alla għat-tarbija u sam, u mar u għadda l-lejl mixħut fl-art. U qagħdu x-xjuħ ta' daru ħdejh biex iqajmuh mill-art, iżda hu ma riedx, u ma kiel xejn magħhom. U ġara li mas-seba' jum it-tifel miet; u l-qaddejja ta' David beżgħu jgħarrfuh li t-tifel kien miet, għax qalu: "Araw, sakemm it-tifel kien għadu ħaj tkellimna miegħu u ma semagħniex, u issa kif nistgħu ngħidulu: 'Miet it-tifel?' Jagħmillu ħażin." U David ra lill-qaddejja tiegħu ifesfsu bejniethom u fehem li t-tifel miet. U David qal lill-qaddejja: "Jaqaw miet it-tifel?" U huma wieġbu: "Iva." U qam David mill-art, inħasel, indilek, biddel ħwejġu u mar f'dar il-Mulej jagħtih qima wiċċu fl-art. Imbagħad mar id-dar u talabhom jiekol, u lestewlu l-ikel, u kiel. U l-qaddejja qalulu: "Din x'inhi li għamilt, somt minħabba t-tifel meta kien għadu ħaj u bkejtu, u issa li t-tifel miet, qomt u kilt il-ħobż?" U hu wieġeb: "Sakemm it-tifel kien għadu ħaj, somt u bkejt, għax għedt, 'Min jaf jekk il-Mulej iħennx għalija u jgħix it-tifel?' Issa li miet, għalfejn insum? Nista' jien nerġa' nġibu lura? Jien immur lejħ, imma hu ma jerġax lura lejja." David imbagħad farraġ 'il Batseba martu, u resaq lejha, imtedd magħha u welditlu iben, u semmieh Salamun, u l-Mulej kien iħobbu; u bagħat jgħidlu permezz ta' Natan il-profeta jagħtih l-isem ta' 'Ġedidija ', minħabba l-Mulej. Ir-rebħa fuq l-Għammonin Imbagħad Ġowab ħabat għal Rabba tal-Għammonin u ħa f'idejh il-kwartier tas-sultan. U bagħat messaġġiera jgħidu lil David: "Ħbatt għal Rabba u ħadt f'idejja l-kwartier tal-ilma. Issa iġbor il-bqija tal-eżerċtu, u dawwar il-belt, u ħudha int. Inkella neħodha jien, u tibqa' tissemma b'ismi." U David ġabar l-eżerċtu kollu u mar lejn Rabba, ħabat għaliha u ħadha. U qabad il-kuruna tas-sultan tagħhom minn fuq rasu - li kienet tiżen talent deheb, b'ħaġra prezzjuża fiha - u tqiegħdet fuq ras David. Ħa wkoll priża kbira mill-belt. In-nies tagħha mbagħad ħariġhom u qabbadhom jaħdmu bil-munxar, bil-bqaqen, u bil-fisien tal-ħadid. Ħaddimhom ukoll fil-fran tal-madum. Hekk għamel bl-ibliet kollha tal-Għammonin. Imbagħad David bl-eżerċtu kollu raġa' lura lejn Ġerusalemm.